Document ID: 31984R2020

*****
ΚΑΝΟΝΙΣΜΟΣ (ΕΟΚ) αριθ. 2020/84 ΤΗΣ ΕΠΙΤΡΟΠΗΣ
της 13ης Ιουλίου 1984
περί εξουσιοδοτήσεως του γερμανικού οργανισμού παρεμβάσεως να προβεί στην πώληση εμπροσθίων τετάρτων βοοειδών με σκοπό το μετασχηματισμό τους σε κονσέρβες που προορίζονται να αποτελέσουν αποθέματα ασφαλείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 7 παράγραφος 3,
Εκτιμώντας:
ότι, για λόγους στρατηγικούς, η Ομοσπονδιακή Δημοκρατία της Γερμανίας διαθέτει αποθέματα ασφαλείας ορισμένων προϊόντων διατροφής· ότι, μεταξύ των προϊόντων αυτών, περιλαμβάνονται κονσέρβες βοείου κρέατος·
ότι, άλλωστε, η παρούσα κατάσταση της αγοράς βοείου κρέατος στην Ομοσπονδιακή Δημοκρατία της Γερμανίας χαρακτηρίζεται από σημαντικές αγορές από τους οργανισμούς παρεμβάσεως· ότι, υπό τις προϋποθέσεις αυτές, η άμεση χρήση ενός μέρους των κρεάτων που έχουν αγορασθεί με τον τρόπο αυτό, για την παρασκευή των κονσερβών που αναφέρθηκαν, προσφέρει μια ικανοποιητική αγορά για τα εν λόγω κρέατα· ότι είναι, κατά συνέπεια, σκόπιμο να επιτραπεί η πώληση των κρεάτων αυτών, πριν από την αποθεματοποίησή τους, σε τιμή ισοδύναμη με της αγοράς τους, για το μετασχηματισμό τους σε κονσέρβες που προορίζονται να αποτελέσουν αποθέματα ασφαλείας στην Ομοσπονδιακή Δημοκρατία της Γερμανίας για το έδαφος του Βερολίνου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Αυγούστου 1984 και μέχρι το τέλος της περιόδου εμπορίας 1984/85 ο γερμανικός οργανισμός παρεμβάσεως εξουσιοδοτείται να προβεί στην πώληση μέχρι 12 000 τόνων εμπροσθίων τετάρτων νωπών ή κατεψυγμένων, που έχει αγοράσει κατ ' εφαρμογή του άρθρου 6 του κανονισμού (ΕΟΚ) αριθ. 805/68.
Άρθρο 2
1. Τα προϊόντα που αναφέρονται στο άρθρο 1 δεν μπορούν να πωληθούν παρά στις γερμανικές δημόσιες αρχές και πρέπει να μετασχηματισθούν σε κονσέρβες που προορίζονται να αποτελέσουν αποθέματα ασφαλείας για το έδαφος του Βερολίνου.
2. Η τιμή πωλήσεως των προϊόντων που αναφέρονται στο άρθρο 1 είναι ίση με την τιμή αγοράς από τον οργανισμό παρεμβάσεως των σφαγίων ή ημιμορίων σφαγίων, πολλαπλασιασμένη με τον συντελεστή 0,78.
3. Κατά την έννοια του παρόντος κανονισμού, ως εμπρόσθιο τέταρτο εννοείται το εμπρόσθιο τμήμα του ημιμορίου σφαγίου που περιλαμβάνει όλα τα οστά καθώς και τον τράχηλο και την ωμοπλάτη, με οκτώ πλευρές, κομμένο σε ευθεία τομή.
Άρθρο 3
Η Ομοσπονδιακή Δημοκρατία της Γερμανίας ανακοινώνει στην Επιτροπή τις διατάξεις που λαμβάνονται για την εφαρμογή του παρόντος κανονισμού.
Άρθρο 4
Ο παρών κανονισμός αρχίζει να ισχύει την 1η Αυγούστου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 1984.

Labels: 3
18
17
4